**Az uralkodó és a rendek viszonya**

Tengler Johanna

Hunyadi Mátyás (1458-1490) a rendek támogatásával került a trónra, emiatt nem csak kitételeiket, de Szilágyi Mihály kormányzóságát is el kellett fogadnia. Uralkodása első szakaszában gyakran hívott össze országgyűlést, a báróknak kedvezett, ám koronázása után elkezdte Szilágyi és a rendek kiszorítását, helyettük a köznemességre és zsoldos hadseregére támaszkodott. A főnemesség nehezményezte törekvéseit a hatalom központosítása érdekében, azokban a rendek visszaszorítását, a király túlzott önállóságát látták. Magasnak tartották az általa a rendek nélkül kivetett adókat, különösen a csehországi hódító hadjáratot fedező hadiadót, emiatt szervezett ellene összeesküvést Vitéz János esztergomi érsek 1471-ben.

Mátyás király a társadalmi csoportok közötti egység megteremtése érdekében 1486-ban kiadta törvénykönyvét (Decretum), mellyel a köznemesség befolyását is növelte, de a báróknak is kedvezett. Nőtt a királyi tanács szerepe (a megyei ispán kinevezésénél), valamint a szolgabírók választásán is változtatott. Ennek fontos szerepe volt a koronázási feltételeinek teljesítésében: hogy fiát támogassák, engedményeket kellett tennie a nemességnek. Ez a törvénykönyv elődje volt Werbőczy 1514-es Hármaskönyvének (Tripartitum), mely a rendi kiváltságokat is védte, és törekvéseiket is tükrözte. Leírta a Szent Korona tanát, vagyis a király személyétől független magyar államiság fogalmát, valamint a nemesek sarkalatos jogait, például a királyi bíróság alá tartozásukat és az ellenállás jogát, mely az Aranybulla 31. cikkelyének átiratát jelentette.

Mátyás király halálát követően az ország nemességét érdekellentétek választották ketté, a köz- és főnemesség más és más módokon kívánt hatalmat gyakorolni. A trónra II. (Dobzse) Ulászló került, őt pedig fia, a kiskorú II. Lajos követte a trónon (1506-1526), korából adódóan helyette tanács irányította az országot, ami a bárók befolyásának növekedéséhez vezetett. Az ifjú király elutasította a török békeszerződés meghosszabbítását, így az 1526-os török hadjárat célja Magyarország végső legyőzése lett. Európát más külpolitikai konfliktusok (pl. a Cognaci Liga) kötötték le, II. Lajos nem tudta megszervezni az ország védelmét, így a törökök Mohácsnál 1526-ban vereséget mértek a magyarokra.

Lajos a mohácsi csatában lelte halálát, a magyar nemesség egysége tovább bomlott: a köznemesek török támogatással a rákosi végzésre (1505) hivatkozva Szapolyai Jánost, míg a rendek a bécsújhelyi szerződésre és a kettős házassági szerződésre hivatkozva Habsburg Ferdinándot választották királyuknak. A kettejük közti polgárháború kezdődött, melyben Szapolyai a törökök segítségét kérte, ez vezetett Buda 1541-es elfoglalásához. Ezzel Magyarország három részre szakadt: az Erdélyi Fejedelemségre, a Török Hódoltságra, valamint a Magyar Királyságra, ami a Habsburg Birodalomhoz tartozott.

A polgárháborút végül Ferdinánd nyerte, aki elkezdte az ország beolvasztását és hatalma központosítását: a magyar rendek kiváltságaik egy részét megtarthatták, hiszen az országgyűléseken keresztül érvényesíthették jogaikat, de a magyar szerveket birodalmi szervek alá osztották, a királyi felségjogba tartozó ügyek, pl. a Haditanács az uralkodó központi hatalma alatt álltak. A Habsburgok és a magyar rendek különös kapcsolata leginkább Magyarország védelmének kiépítésében mutatkozott meg: azt a Habsburgok a magyar rendek török elleni fegyveres támogatásáért cserébe anyagilag támogatták.